Shtohet numri i fëmijëve që jetojnë rrugëve të Haitit
Aktivistë po bëjnë përpjekje për të ndihmuar këto fëmijë të gjejnë mënyra për të mbijetuar
Kënga titullohet Karnavalet e Fëmijëve, një rrep për ata që mbijetojnë rrugëve. Krijuesit janë fëmijët e rrugës nga Port O’Prince. Çdo ditë rreth 30 fëmijë, mes tyre muzikantët repistë – mblidhen në shtëpinë e një burri që i ndihmon ata të regjistrojnë – 32 vjeçari Jimmy Bonhomme. Ai ka qënë vetë fëmijë rruge dhe i ndihmon me një vakt në ditë këta fëmijë. Para tërmetit të janarit, sipas një llogaritje të OKB-së, në rrugët e Port O’Princit kishte 10 mijë fëmijë. Ky numër është rritur pas tërmetit. Shumica e fëmijëve të rrugëve e kalojnë ditën duke lypur për para dhe ushqim. Prifti Joseph Constant ka punuar me fëmijët e rrugëve në Haiti për disa vite. Ai thotë se jetët e tyre janë plot mjerim dhe dëshpërim. Bonhomme i di problemet me të cilat përballen këta fëmijë. Kur ishte vetë rrugëve, ai u fut në burg shtatë herë. Shpesh, thotë ai, për krime që nuk i kreu asnjëherë. Si i rritur, ai i është përkushtuar mbrojtjes së fëmijëve. Ushqimi që u jep përditë fëmijëve është i kushtëzuar. Nëse fëmijët duan të hanë, ata duhet të shkojnë në shkollë me Bonhomme çdo mëngjes nga ora 7 deri në orën 10. Lagja i ka dhënë atij një ndërtesë të vogël ku strehon pajisjet e dhuruara. Gjëja e parë që u mëson fëmijëve është si të shkruajnë emrin. Në një vend me 50 përqind analfabetizëm, kjo është një farë arritje në vetvete. Pas shkollës fëmijët dalin për të lypur. Ata i japin disa nga paratë që mbledhin Bonhommit për të blerë ushqime. Mbështetja që ai jep nuk i shkon kot. David Camille tregon se jetonte me gjyshen derisa ajo vdiq. Më pas ai u detyrua të dilte në rrugë. Ai është qëlluar nga bandat dhe është goditur nga një makinë. Papa, siç i thërret ai Bonhommit, i jep të vetmen mbështetje në jetë. Asgjë nuk shkon kot, as makaronat e ngjitura në tenxhere. Zyrtarët thonë se është e pamundur të mësohet sa fëmijë të tjerë janë detyruar të dalin në rrugë pas tërmetit. Këta fëmijë thonë se nuk duan të jetojnë në jetimoret e organizuara nga qeveria. Ata preferojnë lirinë dhe mbështetjen që u jep Papa i tyre.